**ΕΠΙΤΡΟΠΗ ΑΓΩΝΑ ΘΕΣ/ΝΙΚΗΣ ΕΝΑΝΤΙΑ ΣΤΗΝ ΚΑΥΣΗ ΑΠΟΡΡΙΜΜΑΤΩΝ**

**Συνέλευση 3/3/2020**

Σε νέα (2η) συνέλευση προχώρησε η Επιτροπή Αγώνα ενάντια στην καύση απορριμμάτων, στην οποία παρότι δεν υπήρχε ιδιαίτερα μεγάλη συμμετοχή σε σχέση με την προηγούμενη (πολλοί/ες ενημέρωσαν για ασθένειες), είχαμε συμμετοχή και νέων συλλογικοτήτων και συναγωνιστών/τριών από Εύοσμο-Κορδελιό και περιοχή Λαγκαδά.

Εισηγητικά έγινε παρουσίαση των στοιχείων/θέσεων που τέθηκαν και συμφωνήθηκαν στην πρώτη συνέλευση καθώς και όποιων βημάτων έγιναν σε σχέση μ’ αυτά:

α) επαφή και με άλλες τοπικές και περιβαλλοντικές συλλογικότητες,

β) επαφή με την Ένωση Νοσοκομειακών Γιατρών Θεσσαλονίκης (ΕΝΙΘ) που αποδέχθηκε σε πρώτη φάση να διερευνήσει τη συνδρομή της στη μελέτη των επιπτώσεων στην υγεία από την καύση των απορριμμάτων,

γ) συγγραφή κάποιων πρώτων κειμένων για επιπτώσεις καύσης

Από τους παρευρισκόμενους κατατέθηκαν εμπειρίες από αντιμετώπιση ανάλογων περιβαλλοντικών προβλημάτων στο παρελθόν και σήμερα (χωματερή Μαυροράχης-περιοχή Λαγκαδά, μόλυνση από ΕΛΠΕ σε Κορδελιό-Εύοσμο) και επισημάνθηκε η ανάγκη πλατιάς απεύθυνσης της Επιτροπής Αγώνα και ευρείας ενημερωτικής καμπάνιας προς τους κατοίκους κάθε γειτονιάς της πόλης και κάθε γύρω χωριού (στον Αγ. Αντώνιο Θέρμης και δυτικά, όπου χωροθετηθεί η νέα Μονάδα Επεξεργασίας Αποβλήτων-ΜΕΑ). Καταληκτικά:

1. Αποφασίστηκε η συμμετοχή αντιπροσωπίας της Επιτροπής Αγώνα ενάντια στην καύση απορριμμάτων στη διαδήλωση που οργανώνει ο Συντονισμός Συλλογικοτήτων Βόλου ενάντια στην καύση σκουπιδιών, το Σάββατο 14/3, 12μεσ., Νοσοκομείο
2. Να προχωρήσουμε στην έκδοση ενός απλού κειμένου (με βάση κείμενο Νοέμβρη) που θα μοιραστεί σε εξορμήσεις σε κάθε γειτονιά, χώρο και χωριό και ταυτόχρονα σε συγγραφή πολλών κειμένων για δημοσίευση σε blog και σελίδα facebook της Επιτροπής Αγώνα Θεσσαλονίκης (επισυνάπτεται ένα πρώτο του σ. Θάνου Μπ.)
3. Καθορισμός ενός προγράμματος εξορμήσεων (από δεύτερο 15ήμερο Μάρτη) σε γειτονιές της πόλης (με έμφαση και πιθανές ακτιβίστικες δράσεις σε Αγ. Αντώνιο και ΤΙΤΑΝ) καθώς και παρεμβάσεων σε Δημοτικά και Περιφερειακό Συμβούλια ενώ σχεδιάζουμε διαδήλωση στο κέντρο της πόλης μετά το Πάσχα.
4. Συνέχιση επαφών με σωματεία, φοιτητικούς συλλόγους και τοπικές κοινωνικοπολιτικές συλλογικότητες καθώς και απεύθυνση/συνεργασία με ΕΝΙΘ και επιστημονικές ενώσεις της πόλης καθώς και σύνταξη κειμένου υπογραφών ειδικών επιστημόνων της πόλης
5. Νέα Συνέλευση Επιτροπής Αγώνα σε 3 περίπου εβδομάδες.